**A nagy földrajzi felfedezések**

Készítette: Sütő Bence


1. **A felfedezések előtti világkép, a gyarmatosítás előzményei**

A XV. századi gyors fejlődés miatt a nyugat-európai gazdaságnak nagy mennyiségben szüksége volt a **nemesfémekből vert pénzre**. Az akkor még erős levantei kereskedelem szinte kiszivattyúzta a nemesfémeket Európából. Ezeknek a gondoknak köszönhetően lépett fel a változás **kényszere**, mivel az európai **arany**- és **ezüst**bányák kezdtek kimerülni.

Mindemellett pedig fejlődött a tudomány, ami **lehetőséget** kínált az egyre sürgetőbb problémák megoldására. Az ókori görög tudósok (pl.: Ptolemaiosz) feltevéseit arról, hogy a **Föld gömb alakú**, egyre több tudós kezdte elfogadni (pl.: Toscanelli, 1474).

A Hanza és a levantei kereskedelem összekötése olyan technikai újításokat hozott a hajózásba, amelyek megteremtették az óceáni utazás előfeltételeit. Ilyenek voltak a jól kormányozható, magas oldalfalú, nagy vitorlafelületű hajók, a **karavellák**, valamint új tájékozódási eszközök, a **tájoló** és a ***Jákob botja*** megjelenése is.

Emellett a **tengerészek** is jól képzett, **tapasztalt** emberek voltak. Több **hajós iskola** is alapult (pl.: Tengerész Henrik portugál herceg is alapított).



A később használatos **Óvilág** szó Európát, Ázsia nagy részét és Afrika északi területeit jelentette, megkülönböztetésül az **Újvilágtól**, Amerikától.

1. **Az első felfedezőutak**

**portugálok:**

A portugál hajósok felfedező utakat indítottak már a XV. század közepétől és egyre távolabb hajóztak Afrika nyugati partja mentén. Útjaik célja persze gazdag aranylelőhelyek felfedezése, valamint értékes fűszernövények keresése volt. **Bartolomeo Diaz** volt az első, aki **1487**-ben hajóival elérte Afrika legdélibb pontját, a Jóreménység fokát (bár erre csak később jöttek rá).


Ezután Afrika megkerülésével **Vasco de Gama 1498**-ban eljutott **Indiába** és megkezdődött a portugál gyarmatosítás: kereskedelmi telepeket hoztak létre Indiában, majd még keletebbre hajózva Kínában is (pl.: Macao). Ennek főként kereskedelmi és nem területi előnyei voltak, mert bár kisebb területeket tudtak csak uralni, de ezzel mégis kedvezőbb helyen tudtak bekapcsolódni a levantei kereskedelembe és így magukhoz ragadták az araboktól a (főleg fűszer) kereskedelem hasznát. Ellenben a keleti luxuscikkeket (pl.: selyem, tömjén, porcelán) Európa változatlanul csak nemesfémekkel tudta megfizetni.

**spanyolok:**

****A portugálok sikereit látva nem kellett sok idő ahhoz, hogy a spanyolok is bekapcsolódjanak a gyarmatosításba. Ekkor lépett fel egy fiatal olasz tengerész, **Kolumbusz Kristóf (Cristoforo Colombo)** és előállt azzal az ötlettel, hogy nyugat felé elindulva éri el Indiát. A portugálok elutasították ezen utak támogatását, ellenben a spanyol katolikus királyok, **Aragóniai Ferdinánd** és **Kasztíliai Izabella** annak örömére, hogy kiűzték a mórokat Granadából (és persze a haszon reményében) elfogadták ajánlatát és támogatták útját. A *passzátszelet* kihasználva közel 2 hónapos út után (amit ő legfeljebb 2-3 hetesnek számolt) **1492**-ben megérkezett a Bahama-szigetekre. Élete során még 3 útra indult, ezek során felfedezte Kubát és Hispaniolát, valamint a közép-amerikai partvonalat. Abban a hitben élt és halt meg, hogy Indiába jutott el. Az új földrész későbbi elnevezését, az **Amerikát** (Amerigo földje), az európaiaknak bemutató **Amerigo Vespucciról** kapta, mivel ő jött rá arra, hogy Kolumbusz új kontinenst fedezett fel. Ettől eltekintve a Kolumbusz nevet is legalább tucatnyi földrajzi név őrzi az új kontinensen (pl.: Kolumbia).

Pár évvel Kolumbusz után ismét a spanyolok kezdtek egy, az összes addigit meghaladó vállalkozásba, a Föld körülhajózásába. Ezt az utat **Magellán** vezetésével kezdték meg **1519**-ben. Magellán Dél-Amerikát megkerülve eljutott a Fűszer-szigetekre, de ott matrózainak nagy részével együtt megölték a bennszülöttek. Egyetlen hajója tért vissza Európába Afrika megkerülésével, **1521**-ben, 3 évvel az indulás után.


1. **A korai gyarmatosítás és a felfedezések következményei**

Az új kontinens felfedezése utána a portugálok és a spanyolok 2 szerződésben felosztották a világot: a **tordesillasi szerződésben** (1494) és a **zaragozai szerződésben** (1529) két nagy vonalat húztak, amik szerint a portugálok Afrikában, Ázsiában, valamint a mai Brazília területén hozhattak létre gyarmatokat, míg a spanyolok főleg Észak- és Dél-Amerikában. Annak ellenére, hogy a portugálok részén sokkal hatalmasabb területek vannak, mégis azt mondhatjuk, hogy ezzel a felosztással a spanyolok jártak jobban, mivel az Újvilág a(z európaiakhoz képest) fejletlen indiánokat leszámítva lakatlan volt. Ezzel szemben Ázsiában erős, hatalmas birodalmak is voltak és bár Afrika nagy része szintén lakatlan volt (pár kisebb törzset leszámítva), a domborzati és éghajlati viszonyok nem tették lehetővé a kontinens nagy részének nem csak a gyarmatosítását, de a feltérképezését sem.

A spanyol gyarmatosítókat **konkvisztádoroknak** nevezték, míg a portugálok a gyarmatokon **alkirályokat** neveztek ki.

Az első indiai alkirály, Almeida megsemmisítette az egyiptomi flottát és kereskedelmi telepeket és erődöket (faktorátusokat) hozott létre. A második alkirály, Albuquerque elfoglalta és milliós létszámú gyarmati központtá tette Goát, majd 1515-ben elfoglalta a Perzsa-öböl bejáratánál fekvő Hormuz erődjét. A portugálok azonban nem tudtak egységes gyarmatbirodalmat létrehozni, hanem egyezségre jutottak az ázsiai kereskedőpartnerekkel.

Spanyolország konkvisztádorok segítségével kezdte megszervezni nagy területű dél- és közép-amerikai **gyarmatbirodalmát**, melynek közigazgatása **rabszolga- vagy kényszermunkával** biztosította az **ültetvények** és a **bányák** működtetését.

**V. Károly** az **1542**-ben kiadott **„Új törvények”**-ben megtiltotta, hogy az indiánokat rabszolgává tegyék és földjeiket elvegyék. Ez azonban már nem segített az ottani népcsoportokon: nagy részük az Európából odahurcolt **járványokban** halt meg. A törvények előtt pedig fegyverrel is irtották őket és a konkvisztádorok szétzúzták a két legvirágzóbb indián birodalmat, az ***Azték*** és az ***Inka Birodalmat***.

Hernán Cortez 1520-1521 között hatszáz katonájával először csellel megosztotta ellenfeleit, majd fogságba ejtette az aztékok uralkodóját, II. Montezumát, akit később megöletett. Ezután megostromolta a fővárost, Tenochtitlánt és annak romjain megalapította Mexikóvárost. A meghódított birodalmat Új-Spanyolországnak nevezte.

Az Inka Birodalmat Francisco Pizzaro 1532-1533 között foglalata el. Ebben segítségére volt az a tény, hogy a birodalomban ekkor belháború dúlt és a két rivalizáló trónörökös egyikét megölette, a másikat fogságba ejtette (majd később őt is megölte). Ezután Pizzaro 1535-ben megalapította Limát.

Tudni kell azt is, hogy Európában akkor hatalmas volt a túlnépesedés, rengeteg ember nem talált munkát, a másod és harmad szülött gyerekek pedig föld nélkül maradtak. Éppen ezért, Amerika felfedezése után, bár tartottak az emberek az új kontinenstől, de az indiánok leigázása után az üres földterület mégis mágnesként vonzotta őket és nem telt bele sok idő, máris hatalmas tömegek vándoroltak ki szerencsét próbálni.

1. **Gazdasági hatásai**

A földrajzi felfedezések hatalmas hatással voltak a **világgazdaságra**, de a legnagyobb szerepet ebben egyértelműen Amerika kapta. Az Újvilágból Európába áramló nemesfémek mennyisége az arany és az ezüst leértékelődéséhez vezetett. Több nemesfémből készült érme került forgalomba és ennek következtében nagyon gyorsan és nagyon magasra emelkedett a mezőgazdasági és ipari termékek ára. Ezt a jelenséget nevezzük mezőgazdasági, illetve ipari **árforradalomnak**.


Az Újvilágból a nemesfémek mellett főleg **gyarmatárut** importáltak Európába, míg onnan **kész iparcikkeket** szállítottak vissza. Az Európában előállított iparcikkek egy részét, valamint alkoholt exportáltak Afrikába, amelyekért ott rabszolgákat kaptak, akiket elszállítottak az Amerikában kialakított ***ültetvényekre***. Ezek váltak a kibontakozó **világkereskedelem** motorjává.

Az Ázsiával folytatott levantei kereskedelem szintén fellendült, azonban nem változtak az árucikkek és a fizetési eszközök: a keleti fűszerekért és luxuscikkekért továbbra is nemesfémmel fizettek.

A világkereskedelem kibontakozása **új kikötők** és **kereskedelmi központok** virágzását indította el (pl.: Lisszabon, Amszterdam).

Az új kereskedelmi cikkek és a kereskedelem megkönnyítése miatt létrejöttek a ***tőzsdék*** (pl.: Antwerpen, 1531).

A kezdeti fellendülést követően a **levantei** kereskedelem fokozatosan hanyatlásnak indult, helyét átvette az egyre erősödő az **Atlanti-óceán** két partvidéke között kibontakozó kereskedelem. A XVII. századra már szinte teljesen átalakult: fűszerek helyett közel-keleti nyersanyagokat szállítottak Európába, jó minőségű iparcikkekért cserébe.

Ezzel szemben a **Hanza** kereskedelem fellendült, árucikkei viszont nem változtak: Kelet-Európából főleg gabonát és fát szállítottak a nyugati iparcikkekért cserébe.

Források:

Száray Miklós: Történelem II.

Salamon Konrád: Világtörténet

Jegyzetek:

passzátszél: Állandó széláramlat az óceánon az egyenlítő irányába, mivel ott a meleg miatt fölfelé emelkedik a levegő, és ez kissé alacsonyabb légnyomást eredményez, mint a föld sarkain, ahol a hideg miatt a levegő lefelé áramlik.

ültetvény: Nagy földbirtok általában korábbi gyarmatokon, ahol egyféle növényt termesztenek. Régebben rabszolgák, ma bérmunkások művelik a területet.

tőzsde: Olyan intézmény, ahol nagy tételben, áruminta alapján lehetett üzletet kötni.

Azték Birodalom: A XV. században Közép-Amerika nagy részére kiterjedő indián birodalom. Intenzív földművelést folytattak (kukorica-, bab-, tök-, paradicsom-, kakaó-, gyapot-, dohánytermesztés). Fővárosukban, Tenochtitlánban hatalmas épületeket emeltek. A despotikus állam a meghódított népektől emberadót követelt a tömegesen bemutatott áldozati szertartásokhoz.

Inka Birodalom: Az Andok hegyeiben teraszos, öntözéses földművelést folytatott indiánok. Fejlett építészettel és matematikai ismeretekkel rendelkeztek. Államukat a Nap fiaként tisztelt inka vezette. A despotikus uralkodó hatalmas birodalmat hozott létre, de fegyvereik fából és kőből készültek.

Jákob botja: Régebben használt csillagászati szögmérő műszer. Lyukakkal ellátott pálca, a lyukakba egy rövidebb pálca volt elhelyezhető. A hosszabb rúd végéről nézve a rövidebbet, szögeket lehetett vele mérni.